विजयी होने के बाद दुर्योधन ने विदुर जी को पुकारकर कहा, ‘तुम जाकर पाण्डवों की प्रियतमा द्रौपदी को शीघ्र ले आओ। वह अभागिनी यहाँ आकर हमारे महल में झाडू लगावे और दासियों के साथ रहे।’ विदुर जी ने कहा- ‘मूर्ख दुर्योधन! तुझे पता नहीं है कि तू फाँसी पर लटक रहा है और मरने वाला है। तू पाण्डवों से छेड़खानी करके यमपुरी मत जा। देख, द्रौपदी कभी दासी नहीं हो सकती। युधिष्ठिर ने अनाधिकार उसे दाँव पर लगाया है। सभासदों! जब बाँस का नाश होने वाला होता है तो उसमें फल लगते हैं। वास्तव में, मतवाले दुर्योधन ने समूल नष्ट होने के लिए ही जुए के खेल से घोर वैर और महाभय की सृष्टि की है।’